„Novi susret s prepoznatom svetošću“

Spomen kršćanskih svetaca nije svodiv na prošlost. Štoviše, on i prošlost i budućnost snagom Božjega Duha preobražava u sadašnjost; on je objedinjujući pogled koji oživljava proživljeno i nadahnućem proživljava očekivano. U toj se jezgri istinitosti Božje prisutnosti nalazi i blaženi Alojzije Stepinac.

U spomen-zbirke i spomenare ulaze: fotografije, filmski i drugi audio-vizualni zapisi, razni spisi, umjetnička djela kao poticaj ili kao odraz nekoga događaja, predmeti izrađeni radi posebne prigode ili sasvim obični predmeti korišteni u tim prigodama, raznovrsna svjedočanstva… Sve to nije tek čuvar zvukova, boja, dodira i mirisa; nije nedohvatljiv okus zamrlih dojmova; oni su novi susret koji vraća i jača snagu daha onomu što je ostalo živim.

Dionici slavlja beatifikacije kardinala Stepinca kao i svi nositelji sjećanja o tadašnjemu ozračju, ovom izložbom – kojom je na malenome prostoru zgusnuto puno sadržaja i njihovih nositelja – mogu se duhovno obnoviti na istome izvoru koji je očitovao Božju darovanost, ljepotu Crkve, snagu zajedništva i radost Susreta. Izloženi tragovi toga slavlja nisu pred nama da bismo ih prepoznavali u odmaknutosti od njih, nego nam pomažu da prepoznamo sebe i dopustimo se obnavljati istim Duhom svetosti koji je po svjedočanstvu svjedoka, pastira i mučenika Alojzija, oblikovao povijest vjerom, nadom i ljubavlju, objavljujući otajstvo Kristova križa i uskrsnuća.

Oni koji ne pamte što se događalo prije dvadeset godina osjetit će čežnju za otkrivanjem razloga ushita i zanosa starijih; osjetit će pitanja o značenjima i poveznicama povijesnih zbivanja koja se prelijevaju u sadašnjost; osjetit će potrebu za odgovorima koji nose predaju s naraštaja na naraštaj.

Prepoznata svetost dobila je puno novih vidika, među kojima je posebno dojmljiva očitost da je blaženi Alojzije u čudesan dodir s nama doveo svetoga Ivana Pavla II. To prijateljstvo svetih građeno je, životno se ispreplitalo i postalo nebeskom blizinom utisnutom i u neke od izložaka.

Prolazeći pored izloženih 'ulomaka trenutaka' s pomoću kojih je milosno vrijeme bliže i kojima se hranimo u kušnjama, nalazimo se među stranicama spomenara naše Crkve i naroda u kojemu nam lica ljudi postaju obiteljski jasnija, da bismo živjeli istu pozvanost na svetost, poštovali dostojanstvo stvorenosti i Božju sliku u ljudima koja govori snagom savjesti; da bismo se zauzimali za bližnje u njihovim potrebama, svjedočili istinu i životom se klanjali pred Gospodinom u poniznosti i pouzdanju.

U ovoj izložbi dijelimo zajednički korak, ugrađujemo glas u molitvu i pjesmu, provlačimo niti u svečano ruho, ispisujemo zlatorezna slova, brišemo znoj umornima, utiremo hodočasničku stazu, donosimo darove, molimo oproštenje i radujemo se zajedno, klečeći na istome klecalu sa sv. Ivanom Pavlom pred Majkom Božjom Bistričkom i bl. Alojzijem.

Izložba o prepoznatoj svetosti…

*Ivan Šaško*